text: Utrygheden har sneget sig ind
  08 oktober 2012 kl. 13.54
  Fremtiden er uvis for de 350 ansatte på Haderslev Kaserne. Deres arbejdsplads er nævnt som en af dem, forsvaret vil lukke for at spare 2,7 milliarder kroner.
  - Selvfølgelig kan vi mærke det. Vi kan mærke det på hinanden, og vi er spændt, siger kontorassistent Tove Skou Mortensen. Atmosfære er ikke ligeså afslappet, som den plejer at være.
  
  Vant til
  Sammen med Haderslev er kasernerne i Sønderborg og Varde truet af de massive besparelser, politikerne lægger op til. 
  - Det er da klart, at det er noget, man tænker på i det skjulte. Vi er jo vant til det. Vi har altid skullet forholde os til, at vi er lukningstruet på den ene eller den anden måde, siger pressebefalingsmand Jan Lindberg.
  
  Det værste
  Det er alle medarbejdere, både militær- og civilt personel, der står for skud, hvis en lukning kommer på tale. 
  - Personligt vil jeg nok sige, at det værste er, hvis man skal til at rykke rødderne op og så flytte til Sjælland eller til Bornholm, siger Jan Lindberg.
  